DA Den Europæiske Unions Tidende C 473/57

BERETNING

om årsregnskabet for fællesforetagendet for initiativet om innovative lægemidler for regnskabsåret 2015 med fællesforetagendets svar

(2016/C 473/07)

INDHOLD

Punkt Side INDLEDNING 1–5 58 OPLYSNINGER TIL UNDERBYGNING AF REVISIONSERKLÆRINGEN 6 58 REVISIONSERKLÆRING 7–14 58 Erklæring om regnskabernes rigtighed 12 60 Erklæring om lovligheden og den formelle rigtighed af de transaktioner, der ligger til grund for regnskabet 13 60 BEMÆRKNINGER OM DEN BUDGETMÆSSIGE OG ØKONOMISKE FORVALTNING 15–21 60 Regnskabsaflæggelse 15 60 Gennemførelsen af 2015-budgettet 16–17 60 Gennemførelsen af fællesforetagendet for IMI's flerårige budget under RP7 18–19 60 Gennemførelsen af fællesforetagendet for IMI's flerårige budget under Horisont 2020 20–21 60 ANDRE FORHOLD 22–26 61 Centrale kontroller og overvågningssystemer 22 61 Strategi for bekæmpelse af svig 23–25 61 Kommissionens Interne Revisionstjeneste (IAS). 26 61 OPFØLGNING AF TIDLIGERE BEMÆRKNINGER 27–28 61 Overvågning og rapportering af projekternes forskningsresultater 27 61 Interessekonflikter 28 62 BILAG 62

INDLEDNING

1. Fællesforetagendet med henblik på gennemførelse af det fælles teknologiinitiativ om innovative lægemidler (herefter »fællesforetagendet for IMI«), der ligger i Bruxelles, blev oprettet i december 2007 (1) for en periode på 10 år og har fungeret som et uafhængigt organ siden 16. november 2009. I maj 2014 (2) ophævede Rådet den oprindelige forordning og pålagde fællesforetagendet, herefter kaldet »fællesforetagendet for initiativet om innovative lægemidler 2« (fællesforetagendet IMI 2) (3), nye opgaver under Horisont 2020-rammeprogrammet for forskning og innovation (4) og forlængede fællesforetagendets levetid for perioden frem til 31. december 2024.

2. Målsætningen for fællesforetagendet for IMI under syvende rammeprogram (RP7) (5) er i betydelig grad at forbedre produktiviteten og effektiviteten af lægemiddeludviklingsprocessen, idet det langsigtede mål er, at lægemiddelsektoren kan producere mere effektive og sikre innovative lægemidler. Målsætningen for fællesforetagendet IMI 2 under Horisont 2020 er at forbedre sundheden ved at fremskynde udviklingen af og patienters adgang til innovative lægemidler, navnlig på områder, hvor der er et uopfyldt medicinsk eller socialt behov. Det sker ved at fremme samarbejdet mellem centrale aktører inden for forskning i sundhedspleje, herunder universiteter, lægemiddelindustrien og andre industrier, små og mellemstore virksomheder (SMV'er), patientorganisationer og lægemiddellovgivere (6).

3. Fællesforetagendets stiftende medlemmer er Den Europæiske Union (EU) repræsenteret ved Europa-Kommissionen og Den Europæiske Sammenslutning af Farmaceutindustriforeninger (EFPIA). Andre medlemmer og associerede partnere kan også deltage i programmet.

4. EU's bidrag til fællesforetagendet for IMI til dækning af løbende omkostninger og forskningsaktiviteter (7) udgør højst 1 milliard euro, som skal afholdes over bevillingen til syvende rammeprogram. Bidragene fra medlemmerne i den farmaceutiske sektor skal være lig med EU's bidrag.

5. EU's finansielle bidrag til fællesforetagendet IMI 2 under Horisont 2020 udgør højst 1 638 millioner euro, hvoraf op til 1 425 millioner euro skal modsvare bidraget fra den farmaceutiske sektor, og op til 213 millioner euro skal modsvare bidragene fra andre selskaber, der beslutter at tilslutte sig fællesforetagendet IMI 2 som associerede partnere. Medlemmerne skal bidrage ligeligt til de løbende omkostninger (som ikke bør overskride 85,2 millioner euro for fællesforetagendet IMI 2).

OPLYSNINGER TIL UNDERBYGNING AF REVISIONSERKLÆRINGEN

6. Retten har valgt en revisionsmetode, der omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller i overvågnings- og kontrolsystemerne, herunder kvalitetskontrol af de efterfølgende revisioner, fællesforetagendet har gennemført hos modtagerne. Dette suppleres med bevis opnået fra arbejde udført af andre revisorer (hvis relevant) og en analyse af ledelsens udtalelser. Dette suppleres med bevis opnået fra relevant arbejde udført af andre revisorer og en analyse af ledelsens udtalelser.

REVISIONSERKLÆRING 7. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret fællesforetagendet for initiativet om innovative lægemidlers årsregnskab, som omfatter årsopgørelsen (8) og beretningen om budgetgennemførelsen (9) for det regnskabsår, som afsluttedes den 31. december 2015, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 8. Ifølge artikel 16 og 22 i Kommissionens delegerede forordning (EU) nr. 110/2014 (10) har ledelsen ansvaret for at udarbejde et årsregnskab for fællesforetagendet, som giver et retvisende billede, og for, at de transaktioner, der ligger til grund for regnskabet, er lovlige og formelt rigtige. a) Ledelsens ansvar med hensyn til fællesforetagendets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, som Kommissionens regnskabsfører har fastsat (11), og udøvelse af regnskabsmæssige skøn, som er rimelige efter omstændighederne. Direktøren godkender fællesforetagendets årsregnskab, efter at fællesforetagendets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af fællesforetagendets finansielle stilling b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 9. Det er Rettens ansvar på baggrund af sin revision at afgive en erklæring til Europa-Parlamentet og Rådet (12) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om fællesforetagendets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 10. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 11. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 12. Det er Rettens opfattelse, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2015 og af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser og de regnskabsregler, Kommissionens regnskabsfører har fastlagt. Erklæring om lovligheden og den formelle rigtighed af de transaktioner, der ligger til grund for regnskabet 13. Det er Rettens opfattelse, at de transaktioner, der ligger til grund for årsregnskabet for det år, der afsluttedes den 31. december 2015, i alt væsentligt er lovlige og formelt rigtige.

14. Bemærkningerne i det følgende drager ikke Rettens erklæringer i tvivl.

BEMÆRKNINGER OM DEN BUDGETMÆSSIGE OG ØKONOMISKE FORVALTNING

Regnskabsaflæggelse

15. Det endelige årsregnskab, fællesforetagendet for IMI har udarbejdet, omfatter hverken regnskabet over resultatet af budgetgennemførelsen eller tabellen til afstemning med resultatopgørelsen. Begge disse offentliggøres imidlertid i fællesforetagendets beretning om den budgetmæssige og økonomiske forvaltning i 2015, selv om detaljeringsgraden ikke er den samme som i de fleste andre fællesforetagender, hvilket viser, at der er behov for, at Kommissionen udsender klare retningslinjer for fællesforetagendernes budgetredegørelse.

Gennemførelsen af 2015-budgettet

16. Det endelige 2015-budget, der var disponibelt til gennemførelse, omfattede 315,3 millioner euro i forpligtelsesbevillinger og 195,4 millioner euro i betalingsbevillinger. Udnyttelsen af forpligtelsesbevillingerne og betalingsbevillingerne var på henholdsvis 91 % og 73 %. At gennemførelsesgraden for betalingsbevillingerne blev lavere end forventet, skyldtes hovedsagelig forsinkelser i forhandlingerne om adskillige Horisont 2020-projekter, som der blev afholdt forfinansieringsbetalinger til i begyndelsen af 2016 (13).

17. Af de samlede operationelle forpligtelser (420,3 millioner euro), der blev indgået i 2015, var de 50,2 % specifikke forpligtelser, der var baseret på afsluttede tildelinger af tilskud og kontrakter. De resterende 49,8 % var samlede forpligtelser, hvor tildelingen ikke var afsluttet. Omfanget af de specifikke forpligtelser i 2015 skyldes forsinkelser i forhandlingerne om indkaldelsen i 2015 af Horisont 2020-projekter.

Gennemførelsen af fællesforetagendet for IMI's flerårige budget under RP7

18. Ved udgangen af 2015 indgik fællesforetagendet forpligtelser for 966 millioner euro og afholdt betalinger for 538,1 million euro (55,7 % af de operationelle forpligtelser) ud af 1 milliard euro til fællesforetagendet for IMI's operationelle og administrative aktiviteter, som EU skulle finansiere under RP7. Den høje niveau for udestående operationelle betalinger på 427,9 millioner euro (44,3 %) skyldtes navnlig den forsinkede og langsomme start på aktiviteterne i fællesforetagendets første år og vil blive brugt til at dække fremtidige betalinger vedrørende de underskrevne tilskudsaftaler, der løber frem til udgangen af 2021. EU's kontantbidrag til fællesforetagendets administrationsudgifter udgjorde 27,2 millioner euro.

19. Pr. 31. december 2015 var der — af de andre medlemmers bidrag i naturalier og kontanter på 1 milliard euro — rapporteret 503,1 million euro som bidrag i naturalier til de operationelle aktiviteter til fællesforetagendet for IMI, og heraf har bestyrelsen valideret 321,8 millioner euro eller 63,9 %. De øvrige medlemmers kontantbidrag til fællesforetagendets administrationsudgifter udgjorde 14,2 millioner euro.

Gennemførelsen af fællesforetagendet for IMI's flerårige budget under Horisont 2020

20. Ud af et samlet rammebeløb på 1 638 millioner euro til de operationelle og administrative aktiviteter, som EU skal finansiere under Horisont 2020, indgik fællesforetagendet operationelle forpligtelser for i alt 351,7 millioner euro og afholdt betalinger på i alt 45,9 millioner euro (13 % af de operationelle forpligtelser). Det lave niveau for betalingerne skyldes navnlig forsinkelser i forhandlingerne om Horisont 2020-aftalerne med partneren fra erhvervslivet. EU's kontantbidrag til fællesforetagendets administrationsudgifter udgjorde 1,2 millioner euro.

21. Ud af et samlet rammebeløb på 1 638 millioner euro var der pr. 31. december 2015 af de andre medlemmers bidrag i naturalier og kontanter rapporteret 68,6 millioner euro til fællesforetagendet. De øvrige medlemmers kontantbidrag til fællesforetagendets administrationsudgifter udgjorde 2,8 millioner euro.

ANDRE FORHOLD

Centrale kontroller og overvågningssystemer

22. Fællesforetagendet for IMI har indført procedurer for forudgående kontrol baseret på finansielle og operationelle skrivebordsgennemgange, og udfører efterfølgende revisioner af tilskudsmodtagere. Disse kontroller er centrale værktøjer til vurderingen af de underliggende transaktioners lovlighed og formelle rigtighed, herunder bidragene i kontanter og naturalier til fællesforetagendet fra andre medlemmer end EU. Restfejlforekomsten for de efterfølgende revisioner var ifølge fællesforetagendet for IMI's årlige aktivitetsrapport for 2015 på 1,5 % (14).

Strategi for bekæmpelse af svig

23. I henhold til artikel 12 i de finansielle regler for fællesforetagendet skal budgettet gennemføres i overensstemmelse med effektiv og produktiv intern kontrol, herunder forebyggelse, afsløring, korrektion og opfølgning af svig og uregelmæssigheder.

24. Efter Kommissionens vedtagelse af en strategi for bekæmpelse af svig i juni 2011 blev forskningsområdets første fælles strategi for bekæmpelse af svig vedtaget i juli 2012 og ajourført i marts 2015, så der blev taget hensyn til ændringer indført af Horisont 2020 (15). Forskningsområdets strategi for bekæmpelse af svig omfatter en handlingsplan, der skal gennemføres af fællesforetagenderne på forskningsområdet.

25. Procedurerne for intern kontrol er allerede indført i fællesforetagendet for IMI for at give rimelig sikkerhed for forebyggelse og afsløring af svig og uregelmæssigheder (forudgående kontroller af betalinger, politik vedrørende interessekonflikter og efterfølgende revisioner hos tilskudsmodtagere). Fællesforetagendet er i færd med at gennemføre foranstaltningerne i handlingsplanen, såsom at bruge Kommissionens databaser til at identificere udelukkede organisationer eller potentiel dobbeltfinansiering (16), og følger den aftalte tidsplan.

Kommissionens Interne Revisionstjeneste (IAS)

26. I februar 2015 afsluttede IAS en revision af forudgående kontroller vedrørende tilskudsforvaltning i fællesforetagendet IMI 2. IAS anbefalede, at fællesforetagendet effektiviserede sine forudgående kontroller ved at bruge en mere risikobaseret og afbalanceret tilgang, og at det styrkede kontrolprocedurerne i forbindelse med attesterne for regnskaberne (17). Fællesforetagendet IMI 2 er i færd med at gennemføre anbefalingerne fra IAS' revision og tage hensyn til Rettens bemærkninger om disse spørgsmål.

OPFØLGNING AF TIDLIGERE BEMÆRKNINGER

Overvågning og rapportering af projekternes forskningsresultater

27. Som krævet i henhold til Horisont 2020-reglerne (18) oplyste fællesforetagendet IMI 2 i sin årlige aktivitetsrapport om specifikke indikatorer for forskningsresultater (resultatindikatorer og indikatorer for overvågning af de horisontale spørgsmål) (19).

Interessekonflikter

28. I juli 2015 udsendte Kommissionen retningslinjer for fællesforetagenderne med hensyn til bestemmelser om interessekonflikter, herunder en fælles model til erklæring om, at der ikke foreligger interessekonflikt, som fællesforetagendet bør indarbejde i sine procedurer.

Vedtaget af Afdeling IV, der ledes af Baudilio TOMÉ MUGURUZA, medlem af Revisionsretten, i Luxembourg på mødet den 18. oktober 2016. På Revisionsrettens vegne Klaus-Heiner LEHNE Formand

(1) Rådets forordning (EF) nr. 73/2008 af 20. december 2007 om oprettelse af et fællesforetagende med henblik på gennemførelse af det fælles teknologiinitiativ om innovative lægemidler (EUT L 30 af 4.2.2008, s. 38).

(2) Rådets forordning (EU) nr. 557/2014 af 6. maj 2014 om oprettelse af fællesforetagendet for initiativet om innovative lægemidler 2 (EUT L 169 af 7.6.2014, s. 54).

(3) I denne beretning henvises der til »fællesforetagendet for initiativet om innovative lægemidler«, medmindre det er nødvendigt at skelne mellem de to programmer.

(4) Europa-Parlamentets og Rådets forordning (EU) nr. 1291/2013 af 11. december 2013 om Horisont 2020 — rammeprogram for forskning og innovation (2014-2020) og om ophævelse af afgørelse nr. 1982/2006/EF (EUT L 347 af 20.12.2013, s. 104).

(5) Europa-Parlamentets og Rådets afgørelse nr. 1982/2006/EF (EUT L 412 af 30.12.2006, s. 1).

(6) En oversigt over fællesforetagendets beføjelser, aktiviteter og disponible ressourcer vises i bilaget til orientering.

(7) Administrationsudgifterne skal finansieres af medlemmerne af fællesforetagendet. De stiftende medlemmer skal bidrage til fællesforetagendeaktiviteter under RP7 på lige fod hvert med et beløb, der ikke overstiger 4 % af det samlede finansielle bidrag fra EU til fællesforetagendet for IMI. Andre medlemmer bidrager i forhold til deres samlede bidrag til forskningsaktiviteterne.

(8) Denne omfatter balancen og resultatopgørelsen, pengestrømsopgørelsen, opgørelsen over ændringer i nettoaktiver samt en oversigt over væsentlige regnskabspraksis og andre forklarende bemærkninger.

(9) Denne omfatter beretningen om budgetgennemførelsen samt en oversigt over budgetprincipperne og andre forklarende bemærkninger.

(10) EUT L 38 af 7.2.2014, s. 2.

(11) De regnskabsregler, Kommissionens regnskabsfører har fastlagt, er baseret på de internationale regnskabsstandarder for den offentlige sektor (International Public Sector Accounting Standards, IPSAS), som er udgivet af International Federation of Accountants, og — hvor det er relevant — på International Accounting Standards (IAS)/International Financial Reporting Standards (IFRS) udgivet af International Accounting Standards Board.

(12) Artikel 47 i delegeret forordning (EU) nr. 110/2014.

(13) Jf. bilaget til den budgetmæssige og finansielle rapport for 2015, s. 11.

(14) En detaljeret beskrivelse af den metode, der ligger til grund for den efterfølgende revision samt oplysning om antallet af efterfølgende revisioner og de beløb, de har omfattet, gives i IMI's årlige aktivitetsrapport for 2015, s. 107-110. De efterfølgende revisioner udført i 2015 omfattede projekter finansieret af fællesforetagendet under RP7. Revisionsmetoden vedrørende Horisont 2020-projekter er fastsat i forskningsområdets fælles strategi for efterfølgende revision vedrørende Horisont 2020. De efterfølgende revisioner af projekter finansieret af fællesforetagendet under Horisont 2020 vil starte i 2016.

(15) F.eks. oprettelsen af den fælles støttetjeneste med en central revisionstjeneste og harmoniserede forretningsprocesser for EU's forskningsorganer.

(16) Denne handling omfatter også vurdering af anvendelsen af ikke-EU-finansieringskilder for at forebygge dobbeltfinansiering.

(17) I IMI's standardtilskudsaftale (bilag II, afdeling 2 — Rapportering og betalinger, s. 7) er det i punkt 4 fastsat, at hver enkelt deltager skal fremlægge en attest om årsregnskabet, når beløbet for de anmeldte omkostninger kumuleret med alle tidligere omkostningsopgørelser, for hvilke der ikke er fremlagt en attest om regnskabet, er lig med eller større end 375 000 euro og under alle omstændigheder ved afslutningen af projektet for ethvert beløb, der ikke tidligere er fremlagt attest for.

(18) Artikel 31 i forordning (EU) nr. 1291/2013.

(19) Jf. IMI's årlige aktivitetsrapport for 2015, bilag 5, 6 og 7, s. 118-132.

BILAG Fællesforetagendet for Innovative Lægemidler (Bruxelles) Beføjelser og aktiviteter Unionens kompetenceområder i henhold til traktaten Uddrag fra artikel 187 og 188 i traktaten om Den Europæiske Unions funktionsmåde Unionen kan oprette fællesforetagender eller enhver anden struktur, der er nødvendig for korrekt gennemførelse af programmerne for forskning, teknologisk udvikling og demonstration i Unionen. Rådet vedtager på forslag af Kommissionen og efter høring af Europa-Parlamentet og Det Økonomiske og Sociale Udvalg de i artikel 187 omhandlede bestemmelser. Europa-Parlamentet og Rådet vedtager efter den almindelige lovgivningsprocedure og efter høring af Det Økonomiske og Sociale Udvalg de i artikel 183, 184 og 185 omhandlede bestemmelser. Vedtagelsen af de supplerende programmer kræver endvidere de pågældende medlemsstaters samtykke. Fællesforetagendets beføjelser Rådets forordning (EU) nr. 557/2014 af 6. maj 2014 om oprettelse af fællesforetagendet for initiativet om innovative lægemidler 2 (EUT L 169 af 7.6.2014, s. 54). Målsætninger I henhold til artikel 2 i Rådets forordning (EU) nr. 557/2014 har fællesforetagendet IMI 2 følgende målsætninger: a) i overensstemmelse med artikel 25 i forordning (EU) nr. 1291/2013/EU at støtte udvikling og gennemførelse af prækompetitiv forskning og af innovationsaktiviteter af strategisk betydning for Unionens konkurrenceevne og industrielle lederskab eller til at tage bestemte samfundsmæssige udfordringer op, som beskrevet i del II og III i bilag 1 til afgørelse 2013/743/EU, og navnlig for at forbedre EU-borgernes sundhed og velfærd b) at bidrage til opfyldelse af målsætningerne for det fælles teknologiinitiativ om innovative lægemidler, navnlig: i) at øge succesraten ved kliniske forsøg med prioriterede lægemidler, som Verdenssundhedsorganisationen har udpeget ii) om muligt at mindske tidsforbruget til at opnå klinisk »proof of concept« ved udvikling af lægemidler til helbredelse af bl.a. kræftsygdomme, immunologiske sygdomme, luftvejssygdomme, neurologiske sygdomme og neurodegenerative sygdomme iii) at udvikle nye former for behandling af sygdomme, såsom Alzheimers sygdom, som der er et stort uopfyldt behov for, og begrænsede markedsincitamenter for, såsom antimikrobiel resistens iv) at udvikle biomarkører til diagnostik og behandling af sygdomme, som har en klar sammenhæng med klinisk relevans og er godkendt af lovgiverne v) at mindske fejlraten for vaccinekandidater ved kliniske forsøg i fase III ved brug af nye biomarkører til indledende kontroller af effektivitet og sikkerhed vi) at forbedre den nuværende proces til udvikling af lægemidler ved at yde støtte til udvikling af værktøjer, standarder og fremgangsmåder til vurdering af regulerede sundhedspræparaters effektivitet, sikkerhed og kvalitet. Ledelse Styrende organer i fællesforetagendet IMI 2 er i) bestyrelsen, ii) den administrerende direktør, iii) det videnskabelige udvalg, iv) gruppen af repræsentanter for staterne og v) interessentforummet. Bestyrelsen kan oprette andre rådgivende grupper. Bestyrelsen består af ti bestyrelsesmedlemmer, der ligeligt repræsenterer de to medlemmer af fællesforetagendet: Den Europæiske Union (repræsenteret ved Europa-Kommissionen) og Den Europæiske Sammenslutning af Farmaceutindustriforeninger (EFPIA). Bestyrelsen har det overordnede ansvar for fællesforetagendet IMI 2's strategiske orientering og operationer og fører tilsyn med gennemførelsen af dets aktiviteter. Den administrerende direktør er den øverste ansvarlige for den daglige ledelse af fællesforetagendet IMI 2 i overensstemmelse med bestyrelsens afgørelser og bistås af et programkontor. Den administrerende direktør er fællesforetagendet IMI 2's retlige repræsentant og gennemfører fællesforetagendets budget. Det videnskabelige udvalg, gruppen af repræsentanter for staterne og interessentforummet er rådgivningsorganer for fællesforetagendet IMI 2. Strategiske styringsgrupper nedsat af bestyrelsen sikrer koordineringen af fællesforetagendet IMI 2's arbejde på visse strategiske områder og arbejder på at gøre udviklingen af nye emner mere gennemsigtig og effektiv. Fællesforetagendets disponible ressourcer i 2015 Budget 315 255 931 euro til forpligtelser 195 397 810 euro til betalinger Beløbene er inklusive bevillinger fremført fra 2014 og eksklusive beløb, der er tilbagesøgt i årets løb. Ansatte pr. 31. december 2015 I henhold til stillingsfortegnelsen for 2015 var der 35 midlertidigt ansatte og 9 kontraktansatte. 31 midlertidige stillinger og 4 stillinger som kontraktansat var besat. 80 % af disse ressourcer er direkte knyttet til støtte til de operationelle aktiviteter. Aktiviteter og tjenesteydelser i 2015 Fællesforetagendet IMI 2's årlige aktivitetsrapport for 2015 kan fås online på www.imi.europa.eu. Kilde: fællesforetagendet IMI 2.